ANEXĂ

SPECIFICAȚIILE DE BAZĂ DIN DOSARUL TEHNIC

Numărul dosarului: PGI-BG-01867 – 7.1.2014

1. Indicația geografică de înregistrat

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”

2. Categoria băuturii spirtoase

Винена дестилатна спиртна напитка/Rachiu de vin

3. Descrierea băuturii spirtoase

3.1. Caracteristicile fizice, chimice și/sau organoleptice

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este un rachiu de vin care are o culoare galben pal lucitoare și limpede, o aromă plăcută și dominantă de fructe și un gust delicat, armonios, cu un gust rezidual pronunțat de struguri. Edițiile limitate ale băuturii sunt maturate timp de cel puțin șase luni în butoaie din lemn de stejar cu o capacitate de până la 1 000 de litri. Contactul cu lemnul de stejar sporește intensitatea culorii, conferă un gust dulce, accentuează gustul fin și îmbogățește aroma cu o notă perceptibilă de lemn de stejar, oferind, în același timp, o notă ușoară de vanilie la final.

Băutura are o concentrație alcoolică de minimum 40 % vol.

3.2. Caracteristici specifice (în comparație cu alte băuturi spirtoase din aceeași categorie)

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este un rachiu de vin cu o concentrație alcoolică de minimum 40 % vol., cu un conținut de compuși volatili de 132-174 g/hl a.a., inclusiv un conținut de esteri de 6-24 g/hl a.a. și un conținut de aldehide de 2-8 g/hl a.a., precum și un conținut de metanol de 0,07-0,140 g/l. Valorile caracteristicilor sale fizico-chimice depășesc valorile minime specificate în normele privind categoria rachiurilor de vin.

„Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este un rachiu de vin obținut din soiuri de struguri albi și roșii. Strugurii sunt primiți pentru prelucrare în loturi care conțin câte un singur soi. Pentru obținerea vinurilor albe de bună calitate pentru distilare, strugurii sunt recoltați de îndată ce sunt copți din punct de vedere tehnic, dar înainte de a deveni supramaturați, când au un conținut de zahăr de 16-19 %, iar conținutul de acid este mai mare, și anume de cel puțin 500 g/hl, exprimat ca acid tartric. Practica a arătat că vinurile albe robuste, cu un conținut mai ridicat de acid, produc distilate delicate, cu o aromă pronunțată de fructe. Strugurii albi, care sunt cultivați pe soluri nisipoase și pietroase, dobândesc o aromă fructată bine dezvoltată, care, datorită prelucrării corespunzătoare, persistă în vin și în distilate.

Strugurii din soiuri roșii sunt recoltați atunci când au un conținut de zahăr de 18-20 % sau mai mare și un conținut de acid de cel puțin 600 g/hl, exprimat ca acid tartric. Soiurile de struguri roșii au arome primare care sunt mai degrabă vegetale și produc vinuri cu un gust mai puternic. Atunci când sunt distilate, aceste soiuri produc distilate cu un gust intens și armonios și cu un gust rezidual pronunțat de struguri care este caracteristic rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.

Distilatele cu potențial clar de maturare sunt maturate în butoaie de stejar, realizate din lemnul de stejar local de Strandja (Quercus hartwissiana Stev.). Contactul cu lemnul îmbogățește culoarea și determină dezvoltarea unui gust rafinat și a unei arome delicate în băutura maturată.

4. Indicația geografică de înregistrat (arealul geografic în cauză)

Arealul geografic în care se produce rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” cuprinde districtul Iambol și o parte a districtului învecinat Burgas și include următoarele comune (zemlishta):

— comuna Iambol – o localitate: orașul Iambol;

— comuna Straldja – șapte localități: Straldja și satele Zimnița, Irecekovo, Kameneț, Lozeneț, Nedealsko și Părveneț;

— comuna Tundja – douăsprezece localități: satele Bezmer, Botevo, General Inzovo, General Toșevo, Kalcevo, Kozarevo, Meden Kladeneț, Pobeda, Roza, Tenevo, Hadjidimitrovo și Ceargan;

— comuna Bolearovo – două localități: orașul Bolearovo și satul Stefan Karadjovo;

— comuna Elhovo – cinci localități: orașul Elhovo și satele Granitovo, Malomirovo, Melnitsa și Malak Manastir;

— comuna Kameno – o localitate: satul Troyanovo;

— comuna Aytos – o localitate: satul Topolnitsa;

— comuna Sredeț – o localitate: satul Zornitsa;

— comuna Topolovgrad – o localitate: satul Oreshnik.

5. Metoda de obținere a băuturii spirtoase

Rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este produs în arealul geografic indicat mai sus, din următoarele soiuri de struguri:

— albi: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc și Viognier;

— roșii: Merlot, Cabernet Sauvignon, Pamid, Syrah și Cabernet Franc.

Atunci când sunt livrați, strugurii sunt sortați în funcție de greutate, aspect, soi și conținutul de zahăr. Se utilizează numai struguri de calitate superioară. Strugurii sunt recoltați manual și sunt depozitați în găleți sau lăzi din plastic. Pentru recoltare, nu se permite utilizarea recipientelor cu o capacitate mai mare de 15 litri. Strugurii sunt transportați pentru prelucrare fără niciun ambalaj, în recipiente metalice izolate, concepute în mod adecvat și cu o capacitate corespunzătoare. Cel mai adesea, se colectează manual probe proporționale din fiecare vehicul și se evaluează aspectul exterior, starea generală și puritatea varietală, iar conținutul de zahăr este măsurat cu ajutorul unui densimetru. Prelucrarea are loc în 12-24 de ore de la recoltare. Strugurii sunt mai întâi zdrobiți pentru a se îndepărta tulpinile și apoi sunt presați. Pulpa de struguri este transferată în recipiente speciale pentru fermentare, unde este macerată, dacă este necesar, pentru a se îmbogăți cu substanțe aromatice extrase din pielițele strugurilor. Sucul obținut înainte de presare este scurs, iar pulpa este presată. Suprapresarea nu este permisă. Cerința conform căreia din 100 kg de struguri nu se pot produce mai mult de 75 de litri de vin destinat producerii rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este respectată cu strictețe. Următoarea etapă este fermentarea alcoolică. Se folosesc culturi de drojdie de vin pure. Procesul este controlat și se prelevează probe din fiecare recipient pentru fermentare de cel puțin două ori la fiecare interval de 24 de ore, se măsoară conținutul de zahăr și temperatura și se monitorizează modificările proprietăților organoleptice. Fermentația alcoolică secundară are loc în recipiente din oțel ranforsat de capacități diferite. Vinurile sunt decantate cu grijă. Distilarea are loc cât mai curând posibil după ce sedimentele (drojdia) au fost separate. Alambicurile utilizate pentru producerea rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” sunt alambicuri cu coloană de distilare continuă de tip K5 și de tip DK-1. Acestea sunt concepute în Bulgaria. Ele prezintă următoarele caracteristici:

Fiecare dintre alambicuri conține o coloană de distilare (fracționare), deflegmatori, un condensator, un răcitor, un clopot de barbotare, un încălzitor orizontal de vin și un regulator de nivel. După ce sistemul este pornit, coloana, deflegmatorii și încălzitorul de vin sunt încălzite prin introducerea aburului. Atunci când apa distilată începe să curgă din răcitor, vinul este introdus în sistem pentru distilare. Ridicându-se de jos în sus, vaporii de apă intră în contact, în contracurent, cu vinul și sunt îmbogățiți cu alcool etilic și substanțe volatile. Vaporii de apă și alcool din partea superioară a coloanei de distilare ajung în deflegmatori și în condensator, unde conținutul lor de alcool crește până la 62-65 % vol. Distilatul de vin obținut după răcire se scurge prin clopotul de barbotare, unde conținutul său de alcool și temperatura sunt monitorizate continuu cu ajutorul unui alcoolmetru.

Distilatele rezultate sunt clasificate. Apoi, acestea sunt depozitate fără a avea contact cu lemnul, în recipiente din oțel inoxidabil concepute în mod corespunzător și cu o capacitate adecvată sau în rezervoare de beton armat. Profilurile organoleptice sunt determinate de strugurii din care sunt obținute distilatele și de metoda prin care au fost prelucrați strugurii. Soiurile de struguri albi produc distilate delicate, care au o claritate lucitoare și o aromă pronunțată și puternică de fructe. Soiurile de struguri roșii sunt prelucrate în distilate care au o claritate lucitoare, un gust mai puternic, finețe și un gust rezidual persistent de struguri. Atunci când se produce rachiul de vin nematurat „YЯмболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, amestecarea (cupajul) distilatelor este o operațiune tehnică esențială pentru determinarea calităților produsului finit. Practicienii cu experiență utilizează bune practici de producție testate și verificate și amestecă distilatele în proporții adecvate, adăugând apă potabilă demineralizată pentru a corecta conținutul de alcool la 40 % vol.

Majoritatea distilatelor sunt depozitate fără a avea contact cu lemnul de stejar. Culoarea băuturii nematurate este corectată prin adăugarea de caramel.

Produsul obținut are o calitate înaltă constantă, cu caracteristici organoleptice care rămân stabile de la un an la altul - și de la o recoltă la alta, mai exact, rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”, de culoare galben pai, cu o aromă pronunțată de fructe, un gust delicat și armonios și un gust rezidual de fructe deosebit de plăcut.

Distilatele de cea mai bună calitate, care au potențialul necesar, sunt maturate timp de cel puțin șase luni în butoaie de lemn de stejar care au o capacitate de până la 1 000 de litri și doage cu grosimea de 3-4 cm. Butoaiele sunt fabricate din lemn de stejar de Strandja, un copac tipic zonei.

Procesul de amestecare (cupaj), diluare și îmbuteliere a rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” nu este limitat la arealul geografic delimitat în care este obținut produsul.

6. Legătura cu mediul geografic sau originea

6.1. Detalii privind arealul geografic sau originea, relevante pentru legătură

La începutul secolului al XX-lea, cultivarea viței-de-vie și producția de vinuri și băuturi spirtoase au evoluat de la o ocupație tradițională la o industrie importantă a tânărului stat bulgar. „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” a început să fie produs în numeroase distilerii mici din zonă în anii 1930.

Se poate considera că producția industrială și comercializarea rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” au început cu adevărat în anul 1974, în pivnițele cu vinuri din Iambol. Cooperativele din apropiere au avut suficientă vițe-de-vie pentru a furniza materia primă necesară pentru producerea nu numai a vinurilor, ci și a rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”.

Schimbările care au condus la stabilirea unui sistem democratic în Bulgaria (în 1989) au fost urmate de restituirea integrală a terenurilor agricole. Arealul geografic în care se produce rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol’” are soluri și condiții climatice favorabile pentru cultivarea viței-de-vie. Vechile plantații de viță-de-vie au fost refăcute și au fost instituite plantații noi. Diversitatea soiurilor de viță-de-vie a fost îmbunătățită. Au fost plantate soiuri noi în zona din jurul Iambolului, de exemplu Prosecco, Viognier, Syrah și Cabernet Franc. Diferitele soiuri au caracteristici diferite. Prelucrarea corespunzătoare determină obținerea de vinuri albe și roșii pentru distilare, fiecare având un potențial diferit și contribuind la aromă și gust prin prezența caracteristicilor distinctive ale soiului de struguri în cauză. Factorul uman are un rol important în aplicarea tehnologiei stabilite pentru obținerea acestei băuturi. Practicienii experimentați distilează băutura utilizând alambicuri cu coloană de distilare continuă de tip K5 și de tip DK-1 până se ajunge la o tărie alcoolică de 62-65 % vol. Această metodă de distilare maximizează captarea și reținerea în distilate atât a substanțelor volatile din vinuri, care conferă aroma fructată, cât și a componentelor lor gustative. Amestecarea (cupajul) distilatelor corespunzătoare în proporțiile corecte determină obținerea unui produs finit care are o calitate înaltă consecventă și uniformă și are proprietăți organoleptice stabile.

Rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este subiectul unor campanii de publicitate, al unor prezentări și al unor sesiuni de degustare organizate de mari lanțuri de magazine pentru vânzarea cu amănuntul; produsul a fost prezentat la târguri, expoziții și concursuri internaționale, câștigând numeroase premii și distincții. De-a lungul anilor, rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” a primit numeroase premii, și anume medalii de aur și certificate de distincție, la Expoziția Internațională Vinaria din Plovdiv.

6.2. Caracteristicile specifice ale băuturii spirtoase care se pot datora arealului geografic

Plantațiile de viță-de-vie din care se obține materia primă utilizată pentru a produce rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” se află în partea de sud-est a regiunii viticole de sud (Câmpia Traciei/Trakiyska nizina) (comunele Bolearovo, Elhovo, Straldja, Tundja, Iambol și Topolovgrad) și în partea de vest a regiunii viticole de est (Marea Neagră/Cernomorski) (comunele Aytos, Kameno și Sredeț). Arealul geografic cuprinde subregiunea Tundja-Straldja și ajunge până la versanții de nord ai masivelor Strandja și Sakar.

Arealul geografic în care se produce rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” are soluri și condiții climatice care sunt favorabile pentru cultivarea viței-de-vie. Terenul cuprinde câmpii și dealuri, cu o înălțime medie de 190 m. Poziția sa geografică înseamnă că există o întrepătrundere a mai multor influențe climatice, cea mai puternică dintre acestea fiind clima de tranzit continentală, care este tipică pentru Câmpia Traciei Superioare. Influența Mării Negre și a Mării Mediterane este mai puțin pronunțată. Temperaturile înregistrate aici fac ca aceasta să fie una dintre cele mai calde zone din Bulgaria. Temperaturile medii înregistrate în ianuarie, luna cea mai rece, se situează între 0 °С și 1,5 °С. Temperatura medie a lunii ianuarie este 0,2 °C în Iambol și 1,2 °C în Elhovo, ceea ce ilustrează diferența dintre zonele climatice de tranzit continentale și zonele climatice de tranzit mediteraneene în timpul celei mai reci luni. Întregul areal se află la sud de izoterma de 0 °C, ceea ce asigură o perioadă lungă fără îngheț și condiții de vegetație normale pentru plante. În acest areal se înregistrează 180-210 zile fără îngheț pe an. În medie, temperaturile rămân la peste 10 °C începând cam din 10 aprilie, ceea ce este benefic pentru creșterea culturilor. În medie, în areal se înregistrează 2 200-2 250 de ore de soare, iar suma temperaturilor în timpul perioadei de creștere este de aproximativ 3 500-3 800 °С. Verile sunt relativ calde și poartă semnele distinctive ale unei clime continentale. Temperatura medie a lunii iulie în areal este de 23 °С. Temperatura maximă absolută este de 44,4 °C, iar media temperaturilor maxime este de 38-40 °С.

Toamna este lungă și adesea caldă, temperaturile medii rămânând peste 10 °C până în perioada 25 octombrie-4 noiembrie. În medie, primele înghețuri de toamnă apar în perioada 23-29 octombrie, cea mai timpurie dată fiind 30 septembrie. Aceste condiții agroclimatice favorizează cultivarea culturilor permanente, în special a viței-de-vie. Umiditatea relativă variază pe tot parcursul anului. Cea mai mică valoare a umidității (60-64 %) se înregistrează în iulie și august, iar cea mai mare valoare (80-92 %) se înregistrează în decembrie, ianuarie și februarie. Precipitațiile sunt distribuite inegal de-a lungul anului. Cantitatea de precipitații totală anuală medie variază de la 530 la 700 mm.

Solurile sunt cernoziomuri-vertisoluri care au suferit o lesivare ușoară până la moderată; de-a lungul râului Tundja și a afluenților săi există soluri aluvionare de luncă; la sud-est și la nord-vest de Elhovo predomină vertisolurile supuse lesivării (cele mai grele soluri argiloase și bogate în coloizi din Bulgaria, cu un orizont semnificativ de humus negru atunci când sunt umede), împreună cu solurile forestiere brune (cinamonice) supuse lesivării, care sunt, în general, mai sărace în humus; la sud, se întâlnesc soluri forestiere brune (cinamonice) cu soluri de tip ranker și litosoluri, soluri forestiere brune (cinamonice) supuse lesivării și soluri pseudopodzolice sărace în minerale.

Combinația de relief, soluri și climă creează condițiile pentru producția de struguri de bună calitate. Factorul uman are un rol-cheie. Practicienii experimentați transformă strugurii în vin de bună calitate. Acest proces îmbină tradițiile vechi de secole cu tehnologiile moderne, de vârf. Vinurile sunt distilate folosind alambicuri cu coloană de distilare continuă de tip K5 și de tip DK-1 care au fost concepute de specialiști bulgari. O caracteristică specifică a rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” este aceea că se continuă distilarea până la obținerea unui distilat de vin cu o tărie alcoolică de până la 62-65 % vol. Experiența îndelungată a arătat că aceasta este tăria alcoolică a distilatului la care captarea substanțelor aromatice din vinuri este cea mai ridicată și la care se obține un gust bogat și echilibrat.

Distilatele obținute din soiurile de struguri albi și roșii care au fost maturate în arealul geografic specificat al băuturii au proprietăți organoleptice care se echilibrează reciproc. Distilatele obținute din soiurile de struguri albi au o aromă pronunțată de fructe, iar cele obținute din soiurile de struguri roșii au un gust distinctiv de struguri. Amestecarea (cupajul) distilatelor permite obținerea unui produs de înaltă calitate cu caracteristici organoleptice stabile: o culoare galben pal, o aromă dominantă de fructe si un gust armonios, delicat, cu un gust rezidual pronunțat de struguri.

Distilatele cu cele mai bune calități și cu potențial de maturare sunt maturate cel puțin șase luni în butoaie de stejar realizate din lemn de stejar local de Strandja (Quercus hartwissiana Stev.). Stejarul de Strandja (Quercus hartwissiana Stev.) este un arbore cu frunze căzătoare care poate atinge o înălțime de până la 25 de metri. Aceasta este o specie relictă care a supraviețuit încă de dinaintea ultimei epoci glaciare, de acum 1,5 milioane de ani. În Europa, răspândirea sa este limitată la masivul Strandja. Acest stejar se găsește adesea – în grupuri sau individual – pe versanții orientați spre nord și în zonele mai joase și umede, adesea de-a lungul râurilor și pâraielor. Este o specie protejată și este inclus în legea bulgară privind biodiversitatea. Generațiile de dogari au menținut tradițiile de a lucra cu acest material unic. Lemnul obținut din acest arbore, despre care se spune că are „rădăcinile înfipte în piatră”, are o structură poroasă, însă porii sunt extrem de mici. Interacțiunea prelungită cu distilatele are drept rezultat nu doar evaporarea alcoolului, ci și extracția componentelor valoroase din lemn.

Edițiile limitate ale băuturii sunt comercializate după ce au stat în contact cu lemnul de stejar timp de cel puțin șase luni. Caracteristicile specifice ale rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” maturat sunt: o culoare galben intens, o aromă dominantă de fructe cu note perceptibile de stejar și o notă de vanilie la final, un gust armonios, care este foarte delicat și dulce, și un gust rezidual persistent și delicat.

7. Dispozițiile Uniunii Europene sau dispozițiile naționale/regionale

Legislația națională nu prevede nicio dispoziție specifică suplimentară referitoare la rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”. Producerea și comercializarea rachiului de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” fac obiectul cerințelor generale aplicabile categoriei „Băuturi spirtoase” prevăzute în Legea privind vinurile și băuturile spirtoase (ZVSN), publicată în Monitorul Oficial nr. 45/2012 și aflată în vigoare de la 16 septembrie 2012.

Un rachiu de vin care este un rachiu de struguri cu indicația geografică „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” a fost aprobat prin Ordinul nr. T-RD-27-20 al ministrului economiei și energiei din 27 noiembrie 2013, care a fost publicat pe site-ul Ministerului Economiei: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm

Rachiul de vin cu indicația geografică „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” face obiectul unei evaluări organoleptice de către comitetul regional de degustare a vinurilor care își desfășoară activitatea în cadrul Camerei Regionale a Viilor și Vinurilor pentru Tracia de Sud-Est (Yugoiztochna Trakiyska), cu sediul social și sediul central în Sliven.

8. Solicitantul

— Statul membru, țara terță sau persoana fizică/juridică Република България, Министерство на икономиката/Bulgaria, Ministerul Economiei

— Adresa completă (strada și numărul, localitatea/orașul și codul poștal, țara): София 1052, ул. „Славянска” № 8, Република България/ul. Slavyanska 8, 1052 Sofia, Bulgaria

— Statutul juridic (în cazul persoanelor juridice)

9. Supliment la indicația geografică

10. Norme specifice privind etichetarea

Pentru rachiul de vin „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” nu sunt prevăzute alte norme specifice privind etichetarea decât cele orizontale.